Hebahan umum JaPen Lawas lancar
AWANG KUSHAIRY JUNAIDI AWAT-AWAT (Lawas): “Mun kan bali-bali nendah, soang-soang saja kita ke
kadai, mun kan ke klinik, nda payah beangkot amai-amai,” (Jika hendak
pergi membeli barang, hanya seorang sahaja ke kedai, jika ke klinik jangan
beramai-ramai). Itu adalah antara ungkapan hebahan umum dalam dialek bahasa Kedayan yang
dikendalikan oleh kakitangan Jabatan Penerangan Malaysia (JaPen) Lawas,
baru-baru ini. Kehadiran mereka adalah bagi membuat hebahan umum mengenai arahan pihak
kerajaan supaya terus kekal berada di rumah masing-masing, semasa tempoh
Perintah Kawalan Pergerakan (PKP) yang sedang berkuatkuasa pada Tahap 2,
sekarang. Mereka yang terdiri daripada lima kakitangan JaPen Lawas, memasuki segenap
daerah kecil serta kampung di daerah Lawas, untuk memberi penerangan, maklumat
dan arahan terkini. Menurut Pegawai Penerangan Daerah (PPD) Lawas, Idris Hassan, selain membuat
hebahan umum, kakitangan juga memasang poster di segenap kawasan tumpuan ramai
serta di kawasan perkampungan. “Semua penduduk akan dimaklumkan mengenai maklumat yang dikeluarkan
oleh kerajaan ketika PKP sekarang dan semuanya memberi kerjasama serta patuh
arahan,” katanya. “Ini adalah penting, supaya semua rakyat faham dengan langkah kerajaan
untuk membuat PKP ini, agar dapat membendung penularan wabak Covid-19,”
tambahnya lagi. Selain dialek tersebut, mereka juga menggunakan bahasa Melayu Lawas dan
bahasa tempatan yang lain, agar maklumat mudah difahami rakyat. Selain di bandar Lawas, rombongan JaPen itu turut bergerak ke Ulu Trusan,
Sundar, Kampung Noor Islam, Kampung Dato serta Kampung Pemukat di Kuala Lawas,
CIQ Merapok, Jalan Punang dan Kampung Punang, Rumah Panjang Lajan dan berbagai
lagi lokasi.

Mereka juga merupakan barisan hadapan sebagai media
penghubung kepada rakyat dan akan terus turun padang bergerak untuk
menyampaikan maklumat terkini.



 
See author's posts
